Aalborg Zoo og TRACER i samarbejde om regnskovsbevaring i Ecuador
Aalborg Zoo og TRACER har indgået en aftale om økonomisk støtte til et projekt omkring Payamino-indianerne i Ecuador. Støtten ydes i form af mikrolån med henblik på at skabe et bæredygtigt livsgrundlag for indianerne i området (se www.payamino.org for yderligere information).	> Read more
Aalborg Zoo og TRACER har indgået en aftale om økonomisk støtte til et projekt omkring Payamino-indianerne i Ecuador. Støtten ydes i form af mikrolån med henblik på at skabe et bæredygtigt livsgrundlag for indianerne i området (se www.payamino.org for yderligere information).
Mikrolån er en velafprøvet støtteform i mange udviklingslande. Projektets koordinator Søren Hoff Brøndum har allerede god erfaring med mikrolån fra et andet succesfuldt projekt i Ecuador.
Mikrolånene skal helt konkret bruges til at forbedre indianernes livsgrundlag. Eksempelvis kan en gruppe få et lån til etablering af en bæredygtig fiskeproduktion, kakaoplanter eller hønseopdræt. De køber 5 høns og hane, og så går det derud af. Ja det lyder banalt, men i et område, hvor man lever for under en dollar om dagen, og hvor der er meget få muligheder for en indkomst, er det vejen frem. ”Og det virker! Indianerne, og især kvinderne, får mulighed for at skabe en indkomst, råd til mad, tøj og skolegang til deres børn samt lidt penge på kistebunden – alle aktiviteter, der er med til at bevare deres regnskov” , fortæller Søren Hoff Brøndum, projektkoordinator i Payaminoprojektet.
TRACER har igennem en årrække støttet u-lands projekter - oftest gennem Red barnet. Vi har dog i den senere tid ledt efter et projekt, som vi dels bedre kunne identificere os med, og hvor vi følte, at støttekronerne gjorde mere synlig gavn. Der er mange spændende ting ved Payamino-projektet for os. Tracer er jo specialiseret i FSC-certificeret tropisk træ og er som sådan allerede dybt involveret i bevaring af regnskoven, men skovdrift involverer jo i sagens natur et hugstindgreb og dermed et indgreb i økosystemet. Det er historien om ægget og omeletten. I Payamino er regnskoven i det 60.000 hektar store område fortsat intakt og uhyre værdifuldt med en ekstremt høj artsdiversitet. Payamino-indianerne har indtil videre holdt både tømmer- og ikke mindst olieselskaberne ude af området.
"Jeg var meget overrasket, da jeg hørte, hvor langt man kan komme med de relativt få midler i form af mikrolån. Så der var ingen tvivl i mit sind, og vi glæder os utroligt meget til at se, hvad Payaminostammen får ud af mikrolånene. Støtten til Payamino er ikke noget vi gør af forretningsmæssige årsager, men fordi vi simpelthen ikke kan lade være og fordi vi tror på at den slags positive initiativer virker inspirerende”, fortæller Kasper Kopp, Direktør i TRACER.
Payaminoprojektet blev indledt i 2002 gennem et samarbejde mellem indbyggerne i Payamino og Aalborg Zoologiske have. Formålet var at hjælpe med at beskytte det unikke dyreliv og kulturen i området gennem støtte til uddannelse og bæredygtige indtjeningsmuligheder i landsbyen, og dermed give indianerne et alternativ til olieselskaberne, minedrift og tømmerselskaberne i området.
Ideen med projektet var at give indianerne et nødvendigt pusterum og samtidigt sætte dem i stand til at definere deres egen udviklingsmodel for landsbyen, uafhængige af olie-, og mineselskabernes kortsigtede tilbud, hvor skoven og indianerne i sidste ende ville blive taberne. Projektets vision er, at Payaminoområdet i dets beboerne inden år 2012 skal være kendt i verden for deres særlige indsats for at beskytte miljøet, kulturen og skabe bæredygtige udvikling.
Da projektet blev startet i 2002, havde Payamino samfundet store problemer med at skaffe penge nok til at betale for skolebøger, tøj, mad, redskaber og andre nødvendige forbrugsgoder fra byen. Det havde ført til et øget jagttryk og salg af kød fra skoven til de lokale markeder i Coca og Loreto og til tider salg af tømmer for at betale for bryllupsmedgifter.
Med støtten fra Aalborg Zoo og engagementet fra indianerne har skolen i San José de Payamino nu 35 elever i grundskolen, som desuden er forsynet med lærebøger og undervisningsmaterialer. Projektet startede med at yde støtte til de yngste elever, men er blevet en sådan succes, at det var i stand til at yde supplerende kurser for de voksne med læse- og skriveproblemer, som ikke har modtaget uddannelse som børn.
Payaminosamfundet har skøde på ca. 16.000 hektar uberørt lavlands regnskov lige syd for ækvator og øst for Sumaco vulkanen (1 hektar svarer til 10.000 m2). Stammen gør krav til yderligere 5.000 hektar, som de traditionelt har brugt gennem flere hundrede år. Den vestlige del af jorden overlapper Sumaco Nationalparken, og halvdelen af Payaminoindianernes traditionelle landområder ligger inden for nationalparkgrænsen.
Højdemæssigt varierer området fra ca. 200 m ved Payaminoflodens nederste del og til ca. 1500 m. mod vest op ad Sumaco vulkanens skråninger. De største floder I området er Payaminofloden og dens biflod Paushi Yacu, som betyder kalkun floden på Kichwa. Fra landsbyen snor Payaminofloden sig langsomt mod øst i retning af Napo floden, som er en af de største bifloder til selve Amazonfloden.
Payamino-indianernes territorium ligger for foden af Andesbjergene i en region som er kendt for at huse verdens største mangfoldighed af dyre- og plantearter. Skoven omkring Payamino er stadig hjemsted for dyr som jaguar, puma, tapir, aber, vildsvin, kapivar, anakonda, tukan, masser af papegøjer og hundredvis af andre dyr og planter.
Undersøgelserne på projektets forskningsstation, Timburi Cocha, har allerede identificeret mere end 300 forskellige fuglearter. Andre undersøgelser i området har desuden vist, at Sumaco-området har et af de højeste antal fuglearter i verden med ca. 840 arter inden for et område på 100 gange 100 kilometer. Forskerne mener desuden, at området sandsynligvis en af de højeste grader af endemisme – hvilket vil sige dyrearter, der kun lever i netop dette område. Desuden er Payaminofloden blandt de reneste floder i området, eftersom mange floder i de omkringliggende områder er blevet forurenet på grund af olieindvinding, menneskeligt affald fra byer og erosion efter tømmerhugst.
Meget mere information kan findes på www.payamino.org og www.tra-cer.com.	> Close